Okresná prokuratúra Nitra 
Damborského 1, 949 99 Nitra 1 	

Sp. zn. : 2 Pv 436/11/4403	Nitra, 15.2.2012
EEČ : 2-32-46-2012

U Z N E S E N I E

Trestná vec:	obvinený XXXXX 
Prečin:	marenie výkonu úradného rozhodnutia podľa § 348 odsek 1 písmeno e Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Nitra
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
1.	dňa 23.06.2011 v čase po 13.00 hod., bez dovolenia opustil areál psychiatrickej liečebne vo Veľkom Záluží, a to aj napriek tomu, že uznesením Okresného súdu XXXXX sp.zn. 2 Nt/17/2010-29 zo dňa 07.02.2011, právoplatným dňa 07.02.2011, mu bolo uložené ochranné liečenie psychiatrické ústavnou formou, ktorého výkon nariadil Okresný súd v Partizánskom dňa 23.02.2011,
2.	dňa 26.08.2011 v čase od 9.00 hod do 10:00 hod bez dovolenia opustil areál psychiatrickej liečebne vo Veľkom Záluží, a to aj napriek tomu, že uznesením  Okresného súdu XXXXX sp. zn. 2 Nt/17/2010-29 zo dňa 07.02.2011, právoplatným dňa 7.02.2011, mu bolo uložené ochranné liečenie psychiatrické ústavnou formou, ktorého výkon nariadil Okresný súd v Partizánskom dňa 23.02.2011,

Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
	Poverený príslušník Obvodného oddelenia Policajného zboru Veľké Zálužie uznesením sp.zn. ORP-2117/VZ-NR-2011 zo dňa 18.07.2011 podľa § 206 odsek 1 Trestného poriadku vzniesol obvinenie XXXXX pre prečin marenia výkonu úradného rozhodnutia podľa § 348 odsek 1 písmeno e) Trestného zákona v podstate na tom skutkovom základe, že dňa 23.06.2011 v čase po 13.00 hod., bez dovolenia opustil areál psychiatrickej liečebne vo Veľkom Záluží, a to aj napriek tomu, že uznesením Okresného súdu XXXXX sp. zn. 2 Nt/17/2010-29 zo dňa 07.02.2011, právoplatným dňa 7.02.2011, mu bolo uložené ochranné liečenie psychiatrické ústavnou formou, ktorého výkon nariadil Okresný súd v Partizánskom dňa 23.02.2011. Trestné stíhanie začal poverený príslušník uznesením tej istej spisovej značky dňa 12.07.2011.
Poverený príslušník Obvodného oddelenia Policajného zboru Veľké Zálužie uznesením sp.zn. ORP-2582/VZ-NR-2010 zo dňa 18.10.2011 podľa § 206 odsek 1 Trestného poriadku vzniesol obvinenie XXXXX pre prečin marenia výkonu úradného rozhodnutia podľa § 348 odsek 1 písmeno e) Trestného zákona v podstate na tom skutkovom základe, že dňa 26.08.2011 v čase od 9:00 hod do 10:00 hod bez dovolenia opustil areál psychiatrickej liečebne vo Veľkom Záluží, a to aj napriek tomu, že uznesením  Okresného súdu XXXXX sp. zn. 2 Nt/17/2010-29 zo dňa 07.02.2011, právoplatným dňa 7.02.2011, mu bolo uložené ochranné liečenie psychiatrické ústavnou formou, ktorého výkon nariadil Okresný súd v Partizánskom dňa 23.02.2011 vyššie uvedenom skutkovom základe. Trestné stíhanie začal poverený príslušník uznesením tej istej spisovej značky dňa 30.08.2011.
Poverený príslušník Obvodného oddelenia PZ Veľké Zálužie uznesením sp.zn. ORP-2117/VZ-NR-2011 zo dňa 02.11.2011 podľa § 21 odsek 3 Trestného poriadku (per analogiam) s poukazom na ustanovenie § 18 odsek 1 Trestného poriadku spojil vyššie uvedené trestné stíhania na spoločné konanie s tým, že predmetné spoločné konanie bude vedené na Obvodnom oddelení PZ Veľké Zálužie pod sp.zn. ORP-2117/VZ-NR-2011.
Zo spáchania oboch skutkov je XXXXX usvedčovaný svedeckou výpoveďou XXXXX (č.l. 3-4; 45-46).
Zo záverov znaleckého posudku XXXXX a XXXXX - znalcov z oblasti farmácia, odvetvie psychiatria vyplýva, že XXXXX v čase spáchania skutkov, ktoré sú mu kladené za vinu trpel závažnou duševnou poruchou - paranoidnou schyzofréniou s defektom osobnosti, pre ktorú nevedel a nemohol svoje konanie ovládať a nevedel rozpoznať nebezpečnosť svojho činu. Obvinený XXXXX má aj duševnú zaostalosť ľahkého stupňa, čo je vrodený a trvalý deficit rozumových schopností. Tak v čase spáchania predmetných skutkov, ako aj aktuálne nie je schopný chápať zmysel trestného konania. 
V zmysle § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
V zmysle § 215  odsek 1 písmeno e) Trestného poriadku prokurátor zastaví trestné stíhanie ak obvinený nebol v čase činu pre nepríčetnosť trestne zodpovedný.
Vzhľadom k tomu, že obvinený XXXXX v čase spáchania skutkov nevedel a nemohol ovládať svoje konanie a ani nemohol rozpoznať protiprávnosť svojho konania v dôsledku duševnej poruchy, nie je trestne zodpovedný pre prečin marenia výkonu úradného rozhodnutia podľa § 348 odsek 1 písmeno e) Trestného zákona a preto je potrebné trestné stíhanie zastaviť podľa § 215 odsek 1 písmeno e) Trestného poriadku. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tibor Lenárt
prokurátor